b"\n_START_ARTICLE_\nPatrick Modiano\n_START_SECTION_\nZgodnja in zasebna leta\n_START_PARAGRAPH_\nJean Patrick Modiano se je rodil v kraju Boulogne-Billancourt, eni od ob\xc4\x8din v zahodnem predmestju Pariza 18. julija 1945. Njegov o\xc4\x8de, Albert Modiano (1912\xe2\x80\x9377, rojen v Parizu), je bil italijanskega judovskega porekla; po o\xc4\x8detovi strani je bil potomec sefardske dru\xc5\xbeine iz Soluna. Materi je bilo ime Louisa Colpijn (1918-2015), tudi Louisa Colpeyn; bila je igralka belgijskega porekla. Modianova star\xc5\xa1a sta se spoznala v zasedenem Parizu med drugo svetovno vojno, njuno razmerje je bil napol tajno, kmalu po Patrickovem rojstvu pa sta se lo\xc4\x8dila. O\xc4\x8de ni hotel nositi rumene zvezde in se tudi ni javil, ko so pari\xc5\xa1ke Jude zbirali za deportacijo v nacisti\xc4\x8dna koncentracijska tabori\xc5\xa1\xc4\x8da. Prijeli so ga februarja 1942 in malo je manjkalo, da ga niso deportirali. Med leti vojne se Albert pre\xc5\xbeivljal s posli na \xc4\x8drnem trgu in se dru\xc5\xbeil s francoskimi pomaga\xc4\x8di Gestapa. Vodje tako imenovane Carlingue so izvirali iz francoskega podzemlja. Albert Modiano o teh \xc4\x8dasih s svojim sinom ni govoril, vse do svoje smrti 1977._NEWLINE_Otro\xc5\xa1tvo Patricka Modiana se je odvijalo v svojevrstnem vzdu\xc5\xa1ju. Prva leta je \xc5\xbeivel pri starih star\xc5\xa1ih po materini strani, tako da je flam\xc5\xa1\xc4\x8dina bila njegov prvi jezik. Odsotnost o\xc4\x8deta, pogosto tudi matere, ki je gostovala, ga je zbli\xc5\xbeala z dve leti mlaj\xc5\xa1im bratom Rudyijem, ki je, star devet let, nenadoma zbolel in umrl. Patrick Modiano je bratu v spomin posvetil dela med 1967 in 1982. Ko se v svojih slavnih spominih Un Pedigree (2005) spominja teh \xc4\x8dasov, pravi: \xc2\xbbAvtobiografijo pisati mi ni bilo mogo\xc4\x8de, zato sem tudi delu dal naslov 'Poreklo': knjiga ne govori toliko o tem, kaj sem po\xc4\x8del jaz, temve\xc4\x8d kaj so drugi po\xc4\x8deli z menoj.\xc2\xab_NEWLINE_Kot otrok je obiskoval osnovno \xc5\xa1olo \xc3\x89cole du Montcel v Jouy-en-Josas, kasneje Coll\xc3\xa8ge Saint-Joseph de Th\xc3\xb4nes in Haute-Savoie,potem pa gimnazijo Lyc\xc3\xa9e Henri-IV v Parizu. Na zavodu Henri-IV ga je geometrijo u\xc4\x8dil pisatelj Raymond Queneau, prijatelj Modianove matere. Maturiral je v Annecyju leta 1964. O\xc4\x8de ga je proti njegovi volji prijavil na pripravljalni te\xc4\x8daj za \xc5\xa1tudij, kjer pa ni dolgo zdr\xc5\xbeal. Leta 1965 se je vpisal na Sorbono, da bi mu kot \xc5\xa1tudentu ne bilo treba k vojakom, vendar pa \xc5\xa1tudija ni dokon\xc4\x8dal.\n_START_SECTION_\nPoroka in dru\xc5\xbeina\n_START_PARAGRAPH_\nLeta 1970 je Modiano poro\xc4\x8dil Dominique Zehrfuss. V intervjuju za revijo Elle 2003 je med drugim rekel: \xc2\xbbPoro\xc4\x8dni dan mi je ostal v spominu kot ena sama katastrofa. Lilo je kot iz \xc5\xa1kafa. Prava mora. Poro\xc4\x8dni pri\xc4\x8di sta bila Queneau, ki je skrbel zame od otro\xc5\xa1tva dalje, in Malraux, o\xc4\x8detov prijatelj. Za\xc4\x8dela sta se pri\xc4\x8dkati o Dubuffetu, bilo je, kot da gledamo teni\xc5\xa1ki dvoboj! Naj bo, vesel bi bil, ko bi nam o tem ostalo vsaj nekaj fotografij, pa je edini med nami, ki je imel pri sebi fotoaparat, pozabil na film. Tako imava za spomin en sam posnetek, od zadaj, ko se skrivava pod de\xc5\xbenik\xc7\x83\xc2\xab Rodili sta se jima h\xc4\x8derki Zina (1974) in Marie (1978).\n_START_SECTION_\nPisateljska pot\n_START_PARAGRAPH_\nKlju\xc4\x8dnega pomena za Modiana je bilo znanstvo s Queneaujem, avtorjem del Cica v metroju in Vaje v slogu. Queneau je Modiana je uvedel v literarne kroge, seznanil ga je tako z njegovim prihodnjim urednikom pri \xc3\x89ditions Gallimard. Leta 1968 je Modiano, potem ko je rokopis dal brati Queneauju, star 22 let objavil svojo prvo knjigo Zvezdni trg (La Place de l'\xc3\xa9toile), roman o medvojnem \xc5\xbeidovskem kolaborantu. Knjiga je njegovega o\xc4\x8deta tako vznejevoljila, da je sku\xc5\xa1al pokupiti vse njene izvode. Pred tem, leta 1959, je Modiano obti\xc4\x8dal v Londonu in se obrnil na o\xc4\x8deta, da bi mu prisko\xc4\x8dil z nekaj denarja na pomo\xc4\x8d, pa ga je ta zavrnil. Spet enkrat drugi\xc4\x8d (leta 1965) ga je mati poslala k o\xc4\x8detu, da izterja zamujeni obrok za podporo; namesto da bi dobil denar, je moral z o\xc4\x8detom na policijo. V svojem prvem romanu \xe2\x80\x93 zanj je dobil nagradi F\xc3\xa9n\xc3\xa9on in Roger Nimier \xe2\x80\x93 je Modiano za\xc4\x8del pisati o \xc2\xbbprivla\xc4\x8dni sili preteklosti, nevarnosti izginotja, zamegljenih moralnih mejah, o temni strani du\xc5\xa1e.\xc2\xab_NEWLINE_Leta 1973 je Modiano sodeloval pri scenariju za film Lacombe, Lucien (re\xc5\xbeija Louis Malle); v \xc5\xbeari\xc5\xa1\xc4\x8du dogajanja je de\xc4\x8dek, ki se zaplete v sodelovanje s francoskim Gestapom, potem ko ga je bil francoski odpor zavrnil. Film je bil dele\xc5\xbeen me\xc5\xa1anih odzivov, po mnenju kritikov mu ni uspelo zadovoljivo utemeljiti politi\xc4\x8dne vpletenosti glavnega lika. Modianovi romani se vsi ukvarjajo z uganko, kdo smo; iz sledi, ki jih glavne osebe pu\xc5\xa1\xc4\x8dajo za seboj, sku\xc5\xa1ajo ponovno zlo\xc5\xbeiti in zgraditi njih preteklost. Obseden z nemirnem in sramotnim obdobjem okupacije, ko naj bi se njegov o\xc4\x8de ukvarjal s sumljivimi posli, se Modiano v svojih romanih vedno znova vra\xc4\x8da k tej temi in knjigo za knjigo gradi neverjetno homogeno \xc5\xbeivljenjsko delo. \xc2\xbbPo vsakem romanu imam vtis, da sem vse raz\xc4\x8distil,\xc2\xab\xc2\xa0je Modiano dejal leta 2011. \xc2\xbbToda vem, da se bom spet vrnil k podrobnostim, ki so del mene. Navsezadnje nas vse opredeljujeta kraj in \xc4\x8das, v katera smo rojeni.\xc2\xab Nenehno pi\xc5\xa1e o Parizu, njegovih razpletajo\xc4\x8dih se ulicah, navadah in ljudeh._NEWLINE_Vsa Modianova dela so pisana s stali\xc5\xa1\xc4\x8da \xc2\xbbmanije\xc2\xab. Glavni junak Ulice Boutiques Obscure (Rue des Boutiques Obscures) trpi za amnezijo in potuje iz Polinezije v Pariz, v \xc5\xbeelji najti stik s svojo preteklostjo. Roman govori o brezkon\xc4\x8dnem samo-iskanju, v svetu, kjer \xc2\xbbpesek na\xc5\xa1e stopinje ohrani samo nekaj trenutkov.\xc2\xab\xc2\xa0V Du Plus Loin de l'Oubli se glavna oseba spominja skrivnega ljubezenskega razmerja v \xc5\xa1estdesetih letih s skrivnostno \xc5\xbeensko. Petnajst let potem, ko sta se raz\xc5\xa1la, se spet sre\xc4\x8data; spremenila je svoje ime in svojo preteklost zanika. Kaj je res in kaj ni, ostaja odprto v tem sanjam podobnem romanu, zna\xc4\x8dilnem za Modianove obsedenosti in elegi\xc4\x8dno prozo._NEWLINE_Spomin je najbolj jasno glavna tema Dore Bruder. Delo je knji\xc5\xbeevni hibrid, spojina ve\xc4\x8d \xc5\xbeanrov - \xc5\xbeivljenjepisa, avtobiografskega dela, detektivskega romana - pripoveduje pa zgodbo 15-letne h\xc4\x8dere \xc5\xbeidovskih imigrantov iz Vzhodne Evrope, ki po begu iz varnega samostana, kamor so jo skrili, kon\xc4\x8da na vlaku v Auschwitz. Kot Modiano pojasnjuje v uvodu k romanu, ga je zgodba za\xc4\x8dela zanimati, ko je v Paris Soir iz decembra 1941 v oglasih pogre\xc5\xa1anih oseb naletel na Dorino ime. Notica je vzbudila njegovo zanimanje za preteklost in obiskal je v oglasu omenjen naslov. Za\xc4\x8delo se je iskanje, iskanje spominov. Pri pisanju se je opiral na izrezke iz \xc4\x8dasopisov, na dvomljiva pri\xc4\x8devanja in stare telefonske imenike pari\xc5\xa1kih predmestij. O Dori Bruder je zapisal: \xc2\xbbNikoli ne bom vedel, kako je pre\xc5\xbeivljala svoje dni, kje se je skrivala, s kom je bila zimske mesece svojega prvega bega, ali pa tistih nekaj tednov spomladi, ko je pobegnila drugi\xc4\x8d. To ostaja njena skrivnost.\xc2\xab\xc2\xa0Modianovi mirni, strogi romani, kot je med drugim tudi La Ronde de nuit, se berejo kot \xc2\xbbso\xc4\x8dutne, kesanja polne grozljivke.\xc2\xab_NEWLINE_Modianov roman V kavarni izgubljene mladine (Dans le caf\xc3\xa9 de la jeunesse perdue) se dogaja v Parizu \xc5\xa1estdesetih let, ko se skupina ljudi, med njimi detektiv dvomljivega ozadja, detektivom v sen\xc4\x8dnem ozadju, spra\xc5\xa1uje, kaj se dogaja ali kaj se je dogajalo z mlado Louki, ki svoje \xc5\xbeivljenje, kot zvemo na zadnji strani, kon\xc4\x8da s samomorom. Kljub \xc5\xa1tevilnim geografskim podatkom ostaja v bralcu nejasen ob\xc4\x8dutek o tem, kaj se je pravzaprav zgodilo in kdaj. Prvikrat v svojem oeuvre si Modiano pomaga z ve\xc4\x8d pripovedovalci, vsak od njih ima svoj pogled in mnenje o junakinji romana. Tudi ona sama pride do besede, razmi\xc5\xa1lja o epizodah iz svojega \xc5\xbeivljenja, vendar na razli\xc4\x8dnih ravneh prihaja do nejasnosti in do neravnovesja. Junakinja pripovedi se izmika bral\xc4\x8devemu razumevanju._NEWLINE_V Modianovem delu Obzorje ( L'Horizon (2011), pripovedovalec, Jean Bosmans, krhek mo\xc5\xa1ki, ki ga zasleduje duh njegove matere, premi\xc5\xa1ljuje o svoji mladosti in ljudeh, ki jih je izgubil. Med njimi je zagonetna Margaret Le Coz, mladenka, ki jo je sre\xc4\x8dal v \xc5\xa1estdesetih in se zaljubil vanjo. Samotarja pre\xc5\xbeivita nekaj tednov tavata po zavitih ulicah \xc5\xbee zdavnaj pozabljenega Pariza na begu pred fantomsko gro\xc5\xbenjo. Nekega dne se brez predhodnega obvestila Margaret usede v vlak in izgine s sveta - vendar ne iz njegovih spominov. \xc5\xa0tirideset let kasneje je na tem, da poi\xc5\xa1\xc4\x8de svojo izginulo ljubezen, Roman ne samo da pooseblja Modianov slog in skrbi, ampak tudi pomeni nov korak v njegovem osebnem iskanju, po skrivnostnem sprehodu po Berlinu. \xc2\xbbMesto je mojih let,\xc2\xab\xc2\xa0pravi, ko opisuje Berlin, \xc2\xbbskoraj v celoti je zraslo na novo iz pepela vojne. Njegove dolge, geometri\xc4\x8dne glavne ulice pa \xc5\xa1e vedno nosijo sledove zgodovine. Ampak s pravim o\xc4\x8desom ti je pod betonom \xc5\xa1e vedno mogo\xc4\x8de zaznati preteklo razdejanje. Prav to so korenine moje generacije.\xc2\xab\xc2\xa0Na teh simbolnih koreninah je z leti \xc2\xbbzraslo eno najlep\xc5\xa1ih dreves francoske knji\xc5\xbeevnosti.\xc2\xab"